**Марков Иван Петрович**

Чужис 1913 вося сора тӧлысь 11 лунӧ Коми АССР-са Луздор районлӧн Спаспоруб сиктын.

Велӧдчис Коми пединститутса рабфаклӧн коймӧд курсын. Помаліс Ленинградса 1-ӧд артиллерийскӧй училище (1938 во). Медводдза тышӧ пырис Гӧрд Армиялӧн мездан походын, мый заводитчис 1939 вося кӧч тӧлысь 17 лунӧ, медым видзны Рытыввыв Украинаӧс да Рытыввыв Белоруссияӧс фашист Германияӧн босьтӧмысь.

Иван Петрович Марков участвуйтіс сӧветско-финляндскӧй тышын 1939-1940 воясӧ 451 артиллерия полклӧн дивизионса разведкалӧн начальникӧн (Рытыв-Войвыв фронтса 7 армиялӧн 113 стрелкӧвӧй дивизия).

Торъяліс повтӧмлунӧн Туркин-сари ді босьтан косьясын (Ленинград обласьтса Выборг карсянь 8 км рытыв-лунвылӧ). 1940 вося рака тӧлысь 8-9 лунъясӧ пехотаса танкын рация пыр стӧча индаліс артиллерия группалы лыйланногсӧ да та отсӧгӧн бырӧдіс вӧрӧглысь артиллериясӧ, вынӧн зырис паныд воысьлысь контратакаяссӧ да сетіс позянлун пехоталы вешйыны водзӧ. Медся сьӧкыд здукӧ ранитчӧм Марков кыпӧдіс да нуӧдіс атакаӧ пехотинечьясӧс. Веськӧдлысьяслысь заданиесӧ лои вӧчӧма – дісӧ босьтӧма. Тайӧ тышын Иван Петровичлӧн вӧлі 15 рана.

1940 вося косму тӧлысь 11 лунӧ лейтенант Иван Петрович Марковлы, Коми Республикаысь медводдзалы, сетӧма Сӧветскӧй Союзса Герой ним Ленин орденӧн да «Зарни Кодзув» медальӧн ӧттшӧтш. Ошкӧма «За отвагу» медальӧн.

Айму вӧсна Ыджыд тышын старшӧй лейтенант Марков веськӧдліс 13 стрелкӧвӧй дивизияса 58-ӧд гаубичнӧй артиллерийскӧй полкса батареяӧн. Усис косьын 1941 вося лӧддза-номъя тӧлысьын Белоруссияын.